Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: igénybevételéről, az ajánlásnak és az 1995. évi XLII. törvénynek megfelelően.
Paragraph Index: 386

igénybevételéről, az ajánlásnak és az 1995. évi XLII. törvénynek megfelelően. OBH 3941/1997. Nem okoz visszásságot az Alkotmány 70/F. §-ában biztosított művelődéshez való joggal, illetve a 70/A. §-ában tilalmazott diszkriminációval összefüggésben, ha a Tanítóképző Főiskola meghatározott szakokon felvételi feltételnek tekinti a bizonyos betegségektől, illetve fogyatékosságoktól való mentességet. A beadványt tevő azt kifogásolta, hogy a győri Apáczai Csere János Tanítóképző Főiskola a felvételre jelentkezés feltételeként olyan orvosi igazolás megszerzését írta elő, amely a tanítói pálya ellátását nem befolyásoló betegségek, illetve testi hibák alóli mentességre is kiterjed. Az országgyűlési biztos általános helyettese megállapította, hogy az Alkotmány „képességei alapján mindenki számára” biztosítja a felsőfokú oktatáshoz való hozzáférést, és megkülönböztetés nélkül biztosítja az emberi és állampolgári jogokat, illetve tiltja a hátrányos megkülönböztetést. A tanítói és óvodapedagógusi pálya gyakorlásához testi és egészségügyi alkalmasság szükséges. Ezt a Főiskola által megkövetelt igazolás kifejezetten feltünteti, vagyis pontosan körülhatárolt betegségekre, illetve testi fogyatkozásra terjed ki. A kizáró okok céljának alkotmányossága nem vitatható, és a korlátozás arányosságát vitató adatok sem merültek fel, mivel a korlátozás nem általában a felsőoktatásra, sőt nem a pedagógusi képzettség megszerzésére vonatkozik, hanem csak a tanítói és óvodapedagógusi szakra. A Főiskolának az orvosi igazolás megszerzésére vonatkozó előírása ezért önmagában alkotmányos joggal összefüggő visszásságot nem okozott. OBH 4096/1997. Az egyedülálló vak szülőket megillető támogatás rendszere eleget tesz az Alkotmány 70/A. §-ában biztosított diszkrimináció mentes elbánáshoz és az Alkotmány 70/E. §-ában biztosított szociális biztonsághoz való jog elvárásainak. A gyermekeit egyedül nevelő vak édesanya (a továbbiakban: panaszos) beadványában azt sérelmezte, hogy — családi körülményeiből, illetve látássérült állapotából származó — halmozottan hátrányos helyzetét a családi pótlék megállapítása során az erre vonatkozó jogi szabályozás nem veszi figyelembe. A panaszos kifogásolta, hogy mind a vak, mind a gyermekét egyedül nevelő szülő emelt szintű családi pótlékra jogosult, azonban az a szülő, akinél mindkét körülmény fennáll, csak egyik jogcímen kaphat emelt szintű ellátást.

Source: https://magyarkozlony.hu/hivatalos-lapok/fb099cd5628f0cf870629d5eef62e02db171d188/dokumentumok/01043d1a7629ce56f337a052076a09c0ca102301/letoltes